U jednoj od najvećih antikorupcijskih akcija s ciljem otkrivanja nezakonitosti u radu vodstva grada Zagreba i zagrebačkog Holdinga, u središtu Uskoka ispitan je gradonačelnik Milan Bandić. On je jedan od 16 uhićenih koje se sumnjiči za trgovanje utjecajem i zloupotrebu položaja i ovlasti. Njegov odvjetnik Krešimir Krsnik novinarima nije smio otkriti detalje ispitivanja, ali je rekao da se Bandić u sobi za ispitivane držao vrlo dostojanstveno



20:01 Nakon izlaska iz Uskoka odvjetnik Milana Bandića, odvjetnik Krešimir Krsnik nije htio govoriti o detaljima ispitivanja. Nije čak htio odgovoriti je li Bandić odgovarao na pitanja tužitelja tek je izjavio da je Bandić porekao sve što mu se stavlja na teret i ponovio da se ne može oteti dojmu da se ovo uhićenje dogodilo kako bi se svratila pozornos javnosti s velikog suđenja Josipu Perkoviću. Dodao je da još uvijek ne zna hoće li Uskok od Županijskog suda tražiti pritvor za Bandića.



19:52 Nakon nešto više od sat vremena ispitivanja Milan Bandić je sa smješkom na licu izašao iz Uskoka. Odveden je u pritvor u kojem će provesti noć. Sudac istrage će sutra najkasnije do 18 sati donijeti odluku hoće li mu se odrediti istražni zatvor ili će biti pušten na slobodu.



18:48 U Uskok je ušao Bandićev odvjetnik Krešimir Krsnik koji nije htio davati izjave nego je tek usput rekao: 'Pustite me, ja sam ozbiljan odvjetnik. Najprije trebam vidjeti o čemu se radi pa ću vam reći sve što vas zanima'. Dolaskom odvjetnika započet će ispitivanje Milana Bandića koje, ako Bandić bude iznosio svoju obranu, može potrajati i više sati.



18:30 Milan Bandić doveden je na ispitivanje u Uskok.Nekoliko minuta kasnije izašao je Petar Pripuz i on je jedini koji svoje lice nije skrivao od kamera i foto-aparata novinara. Pripuzov odvjetnik Mate Matić rekao je da je njegov klijent odgovorio na sva pitanja: 'Govorio je istinu, rekao je apolutno sve, pravosuđe funkcionira i ja se nadam da će biti sve kako treba. Detalje vam ne mogu reći zbog toga što smo preuzeli obvezu tajnosti istrage.' Kako doznajemo, Pripuza, između ostalog, terete zbog ugovora njegove tvrtke Cezar s gradom Zagrebom u iznosu od 6 milijuna kuna.



18:02 Kako neslužbeno doznaje Večernji list, direktor Plinare Ante Dodig dao je ostavku i to navodno zbog narušenog zdravlja. HRT javlja da je policija i u vikendici Roberta Ljutića, gradonačelnikovog savjetnika za sigurnost.



17:14 Iz Uskoka je izašao odvjetnik Slobodana LjubičićaVeljko Milljević i rekao da je njegov klijent odgovorio na sva pitanja tužitelja. 'S obzirom na psihofizičko stanje moga klijenta i činjenicu da noćas nije spavao više od sat i pol vremena odgovorio je na svako pitanje tužiteljice u postupku i vrlo detaljno i koncizno iznio svoju obranu', rako je Miljević. Na pitnaje je li g. Ljubičić iznenađen privođenjem Miljević je rekao: 'S obzirom da o toj aferi mediji bruje već godinama on jest i nije iznenađen. To je relativno. U svakom slučaju nismo očekivali da će optužbe izgledati baš ovako'. Ljubičiću su tužitelji danas nešto precizije objasnili zbog čega je na listi 18 osumnjičenih no o detaljima optužbi, odvjetnik Miljević nije smio govoriti u javnosti zbog tajnosti istrage.